text: প্রশিক্ষণ বিমান আছড়ে পড়ল আলুক্ষেতে | 1014829 | কালের কণ্ঠ | kalerkantho
  রাজশাহীর তানোর উপজেলায় গতকাল হঠাৎ আছড়ে পড়ে প্রশিক্ষণ বিমান। এ ঘটনায় সামান্য আহত হন পাইলট। ছবি : কালের কণ্ঠ
  রাজশাহীর শাহ মখদুম বিমানবন্দর থেকে উড়াল দিয়ে তানোরে আছড়ে পড়েছে প্রশিক্ষণ বিমান। গতকাল মঙ্গলবার দুপুর ২টার দিকে উপজেলার লালপুর ও আড়াদীঘি গ্রামের মাঝামাঝি স্থানে আলুক্ষেতে বিমানটি আছড়ে পড়ে।
  বিমানটিতে একজন পাইলট ও একজন প্রশিক্ষণার্থী ছিলেন। দুজনই অল্পের জন্য প্রাণে বেঁচে গেছেন। পাইলট মাহফুজুুর রহমান সামান্য আহত হলেও প্রশিক্ষণার্থী ক্যাডেট নাহিদ এরশাদ অক্ষত রয়েছেন। দুর্ঘটনাকবলিত সেসনা-১৫২ মডেলের বিমানটি বাংলাদেশ ফ্লাইং ক্লাবের।
  রাজশাহীর হযরত শাহ মখদুম (রহ.) বিমানবন্দর ব্যবহার করে বাংলাদেশ ফ্লাইং ক্লাব প্রশিক্ষণ কার্যক্রম চালিয়ে থাকে। গতকাল দুপুরে এই বিমানবন্দর থেকেই বিমানটি আকাশে ওড়ে। আর তানোরে গিয়ে সেটি আলুক্ষেতে আছড়ে পড়ে।
  বিমানটিতে পাইলটের আসনে ছিলেন বাংলাদেশ ফ্লাইং ক্লাবের রাজশাহীর প্রশিক্ষক ক্যাপ্টেন মাহফুজুর রহমান। তাঁর সঙ্গে প্রশিক্ষণার্থী হিসেবে ছিলেন ক্যাডেট নাহিদ এরশাদ। ক্যাপ্টেন মাহফুজুর রহমান বলেন, 'আমরা সুস্থ আছি। ঘটনাস্থলেই আছি। কিভাবে, কেন দুর্ঘটনা ঘটেছে, সেসব বিষয়ে পরে কথা বলা যাবে।'
  আব্দুল করিম নামে প্রত্যক্ষদর্শী এক কৃষক বলেন, 'আমরা আলুক্ষেতে কাজ করছিলাম। বিমানটি আকাশে কয়েকটা চক্কর দিয়ে হঠাৎ করে নিচের দিকে নামতে শুরু করে। এরপর আমরা দূরে সরে যাই। বিমানটি কিছুক্ষণের মধ্যেই আলুক্ষেতে ল্যান্ড করার চেষ্টা করে। এরপর মাটিতে নেমে আস্তে আস্তে এগিয়ে যেতে থাকা অবস্থায় উল্টে যায়। এরপর বিমান থেকে পাইলট ও প্রশিক্ষণার্থী বের হয়ে আসেন। পাইলট ক্যাপ্টেন মাহফুজুর রহমান হাত ও পায়ে সামান্য আঘাত পেয়েছেন। তবে প্রশিক্ষণার্থী নাহিদ এরশাদ অক্ষত ছিলেন।'
  ওই কৃষক আরো বলেন, 'বিমানটি পাশের পুকুরে নামার চেষ্টা করেছিল। তা সম্ভব না হওয়ায় আলুর জমিতে আছড়ে পড়ে। তবে বিমানটি ওই জমিতে রাখা আলুর বস্তার সঙ্গে ধাক্কা খেলে বিস্ফোরণ ঘটে বউন ধরে যেত। তাহলে বিমানের ভেতরে থাকা দুজনের কেউই হয়তো প্রাণে বাঁচতেন না। দুর্ঘটনার পর উল্টে যাওয়া বিমান থেকে বের হয়ে এসে পাইলট নিজেই আমাদের এসব কথা বলেছেন।'
  রাজশাহী ফায়ার সার্ভিসের ইনচার্জ জোহরুল ইসলাম বলেন, 'দুর্ঘটনার কারণ সম্পর্কে আমরা এখনো নিশ্চিত হতে পারিনি। তবে খবর পেয়েই আমরা দ্রুত ঘটনাস্থলে পৌঁছি।'